แนวโน้มดัชนีเช้าบวกตามหุ้นสหรัฐพุ่ง
นักวิเคราะห์ประเมินดัชนีเช้าวันนี้เป็นบวกต่อตามหุ้นสหรัฐที่วิ่งแรงกว่า 100 จุด ราคาน้ำมันดิบปรับตัวลงหลังโอเปกจะเพิ่มกำลังผลิต
9 มี.ค. 2554

นักวิเคราะห์ประเมินดัชนีเช้าวันนี้เป็นบวกต่อตามหุ้นสหรัฐที่วิ่งแรงกว่า 100 จุด ราคาน้ำมันดิบปรับตัวลงหลังโอเปกจะเพิ่มกำลังผลิต
นายวรุตม์ ศิวะศริยานนท์ รองกรรมการผู้จัดการฝ่ายวิจัย บล.ฟินันเซียไซรัส กล่าวว่า แนวโน้มตลาดหุ้นเช้านี้มอง positive บวกต่อได้ เพราะราคาน้ำมันดิบปรับตัวลงหลังมีข่าวโอเปกจะเพิ่มกำลังการผลิตมาชดเชยส่วนที่ขาดจากลิเบีย และตลาดหุ้นวอลล์สตรีทวิ่งแรง 100 กว่าจุด ขณะที่เอเชียเช้านี้ฮ่องกงบวกไปแล้ว 200 กว่าจุด จีนบวก 8 จุดกว่า 
หุ้นเอเชียเช้านี้ก็ขึ้นตามวอลล์สตรีทและราคาน้ำมันที่ปรับตัวลง โดยเฉพาะหุ้นในฮ่องกงที่เกี่ยวข้องกับจีน เพราะเมื่อคืนมีการซื้อ ETF ของจีนทำให้ขึ้นไปแรงมาก ซึ่งจะทำให้หุ้นจีนวันนี้วิ่งขึ้ นและมีข่าวว่าธนาคารกลางจีนจะไม่ลงโทษธนาคารบางแห่งที่กันสำรอง(RRR)ไม่พอ น่าจะทำใหุ้หุ้นจีนขึ้นต่อและหุ้นบ้านเราวิ่งตาม
อย่างไรก็ตาม หากตลาดฯบวกขึ้นไปก็คงจะเผชิญแรงขายทำกำไรออกมาบ้าง เพราะปัญหาตะวันออกกลางยังคงดำเนินต่อไป ขณะที่ปัจจัยในประเทศ การที่ราคาน้ำมันยังขึ้นมาสูง และนายกฯระบุว่าจะชดเชยดีเซลไปจนถึงสิ้นเม.ย. รวมทั้งวันนี้การประชุมคณะกรรมการนโยบายการเงิน(กนง.)คาดว่าจะปรับขึ้นดอกเบี้ย 0.25% ซึ่งนักลงทุนรับรู้ไปแล้ว แต่หุ้นกลุ่มแบงก์บางตัวที่ปรับขึ้นมารับข่าวก่อนหน้านี้ อาจจะมีการขายทำกำไรบางส่วนออกมา แต่ถ้าเป็น sentiment โดยรวมตลาดน่าจะยังคงเดินหน้าต่อได้
ทั้งนี้ วันนี้จะมีหุ้นน้องใหม่ บมจ.วินเทจ วิศวกรรม (VTE) จะเข้าซื้อขายในตลาดหลักทรัพย์ เอ็ม เอ ไอ (mai) เป็นวันแรก ที่ราคา IPO 1.60 บาท